ข้อบังคับบรรษัทบริหารสินทรัพย์ไทย ว่าด้วยการพัสดุ พ.ศ. 2544

ข้อบังคับบรรษัทบริหารสินทรัพย์ไทย

ข้อบังคับบรรษัทบริหารสินทรัพย์ไทย
ว่าด้วยการพัสดุ
พ.ศ.
๒๕๔๔

โดยที่เป็นการสมควรกำหนดข้อบังคับ ว่าด้วยการพัสดุ
เพื่อให้การดำเนินการเกี่ยวกับการพัสดุเป็นไปด้วยความเรียบร้อยและถูกต้อง อาศัยอำนาจตามความในมาตรา
๑๘ (๒) แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ คณะกรรมการจึงออกข้อบังคับไว้
ดังต่อไปนี้

ข้อ ๑  ข้อบังคับนี้เรียกว่า ข้อบังคับบรรษัทบริหารสินทรัพย์ไทย
ว่าด้วยการพัสดุ พ.ศ. ๒๕๔๔

ข้อ ๒[๑]
 ข้อบังคับนี้ให้ใช้บังคับตั้งแต่วันประกาศเป็นต้นไป

หมวดที่
 ๑
บททั่วไป

ข้อ ๓  ในข้อบังคับนี้
บสท. หมายความว่า บรรษัทบริหารสินทรัพย์ไทย
คณะกรรมการ หมายความว่า
คณะกรรมการบรรษัทบริหารสินทรัพย์ไทย
คณะกรรมการบริหาร หมายความว่า
คณะกรรมการบริหารบรรษัทบริหารสินทรัพย์ไทย
กรรมการผู้จัดการ หมายความว่า
กรรมการผู้จัดการบรรษัทบริหารสินทรัพย์ไทย
หัวหน้าส่วนงาน หมายความว่า
ผู้บังคับบัญชาตั้งแต่ระดับผู้อำนวยการฝ่ายหรือเทียบเท่าขึ้นไป
เจ้าหน้าที่พัสดุ หมายความว่า
พนักงานซึ่งกรรมการผู้จัดการมอบหมายให้มีหน้าที่ปฏิบัติงานเกี่ยวกับการพัสดุตามข้อบังคับนี้
การจัดหาพัสดุ หมายความว่า
การซื้อ การจ้าง และการเช่าพัสดุ รวมทั้งการเช่าสถานที่
พัสดุ หมายความว่า วัสดุ ครุภัณฑ์
ที่ดิน สิ่งก่อสร้าง และการจ้าง เว้นแต่ข้อบังคับนี้จะกำหนดไว้เป็นอย่างอื่น
วัสดุ หมายความว่า สิ่งของที่มีความหมดเปลืองจากการใช้
ชำรุด หรือเสื่อมสภาพได้ง่ายหรือสิ่งของที่ใช้ เพื่อการบำรุง รักษา ซ่อมแซม เสริมสร้าง
หรือปรับปรุงพัสดุ รวมทั้งอะไหล่ ชุดอะไหล่
หรือส่วนประกอบของครุภัณฑ์หลัก แบบพิมพ์ต่างๆ หรือสิ่งตีพิมพ์ที่ บสท. กำหนดหรือจัดให้พิมพ์ขึ้นเพื่อใช้ในกิจการของ
บสท. และให้หมายความรวมถึง สิ่งของที่มีลักษณะถาวรหรือมีอายุการใช้งานมากกว่าหนึ่งปีและมีราคาไม่เกินห้าพันบาท
ครุภัณฑ์ หมายความว่า
สิ่งของที่มีลักษณะคงทนถาวร หรือมีอายุการใช้งานมากกว่าหนึ่งปีและมีราคาเกินห้าพันบาท
การซื้อ หมายความว่า การซื้อพัสดุทุกชนิด
รวมทั้งการซื้อที่มีการติดตั้ง ทดลองและบริการที่เกี่ยวเนื่องอื่น
การจ้าง หมายความว่า การจ้างทำของ
การจ้างเหมาบริการ การรับขน แต่ไม่หมายความรวมถึง การจ้างพนักงาน ลูกจ้าง หรือบุคคลอื่น
ตามข้อบังคับบรรษัทบริหารสินทรัพย์ไทย ว่าด้วยการบริหารงานบุคคล พ.ศ. ๒๕๔๔
การจ้างที่ปรึกษา หมายความว่า
การจ้างบริการทางด้านวิศวกรรม สถาปัตยกรรม เศรษฐศาสตร์หรือสาขาอื่นๆ รวมทั้งบริการด้านการศึกษา
สำรวจ ออกแบบ ควบคุมงานและการวิจัย และให้หมายความรวมถึง การจ้างที่ปรึกษาด้านการเงิน
ด้านกฎหมาย การจ้างผู้จัดทำแผน ผู้บริหารแผนหรือผู้บริหารกองสินทรัพย์ตามที่กำหนดในพระราชกำหนดด้วย
ที่ปรึกษาไทย หมายความว่า
ที่ปรึกษาซึ่งเป็นบุคคลผู้มีสัญชาติไทยหรือนิติบุคคลที่มีผู้มีสัญชาติไทยถือหุ้นเกินร้อยละห้าสิบของทุนจดทะเบียน
และไม่มีคนต่างด้าวเป็นผู้มีอำนาจจัดการนิติบุคคล

ข้อ ๔  ให้กรรมการผู้จัดการตามข้อบังคับนี้ มีอำนาจกำหนดหลักเกณฑ์หรือวิธีปฏิบัติ
และออกคำสั่งเพื่อประโยชน์ในการปฏิบัติตามข้อบังคับนี้
ในกรณีที่มีปัญหาเกี่ยวกับการปฏิบัติตามข้อบังคับนี้
หรือข้อบังคับนี้ไม่ได้กำหนดไว้ หรือการขอยกเว้นไม่ปฏิบัติตามข้อบังคับนี้ ให้คณะกรรมการบริหารเป็นผู้วินิจฉัยชี้ขาดและคำวินิจฉัยของคณะกรรมการบริหารให้เป็นที่สุด

หมวดที่
 ๒
การจัดหาพัสดุ

ข้อ ๕  ให้หัวหน้าส่วนงานที่มีความประสงค์จะขอให้จัดหาพัสดุเพื่อใช้งานแสดงความจำนงต่อเจ้าหน้าที่พัสดุ
โดยเสนอบันทึกคำขอผ่านผู้บังคับบัญชา เพื่อให้กรรมการผู้จัดการหรือผู้ที่กรรมการผู้จัดการมอบหมายอนุมัติ
โดยจะต้องแสดงรายการประกอบการพิจารณาอนุมัติอย่างน้อย ดังต่อไปนี้
(๑)  วัตถุประสงค์หรือความจำเป็นในการใช้งาน
(๒)  รายละเอียดของพัสดุที่ขอให้จัดหา
(๓)  กำหนดเวลาที่ต้องการใช้พัสดุนั้น
(๔)  วิธีการจัดหาพัสดุ
(๕)  รายละเอียดอื่นที่จำเป็นตามควรแก่กรณี
ในกรณีที่มีความจำเป็นเร่งด่วนหรือมีเหตุฉุกเฉิน หรือภายใต้สถานการณ์ที่จำเป็น
หรือคับขันและไม่อาจดำเนินการตามข้อนี้ได้ทัน อันจะทำให้ประโยชน์ของ บสท. เสียหาย ให้เจ้าหน้าที่พัสดุหรือผู้รับผิดชอบรายงานกรรมการผู้จัดการหรือผู้ซึ่งกรรมการผู้จัดการมอบหมาย
เพื่อขอดำเนินการไปก่อนแล้วรีบเสนอขออนุมัติต่อกรรมการผู้จัดการหรือผู้ซึ่งกรรมการผู้จัดการมอบหมาย
และเมื่อได้รับอนุมัติแล้ว ให้ถือว่ารายงานดังกล่าวเป็นการขออนุมัติตามข้อนี้

ข้อ ๖  ในการจัดหาพัสดุ ให้คำนึงถึงการให้โอกาสผู้ขาย
ผู้รับจ้าง หรือผู้ให้เช่า ซึ่งมีสัญชาติไทยหรือเป็นนิติบุคคลซึ่งมีผู้ถือสัญชาติไทยถือหุ้นเกินร้อยละห้าสิบ
ยื่นข้อเสนอเพื่อรับการคัดเลือกหรือเป็นคู่สัญญา และให้คำนึงถึงการสนับสนุนให้ใช้สิ่งของซึ่งผลิตในประเทศไทย

ข้อ ๗  การจัดหาพัสดุให้กระทำได้ ๕ วิธี คือ
(๑)  วิธีตกลงราคา
(๒)  วิธีสอบราคา
(๓)  วิธีประกวดราคา
(๔)  วิธีพิเศษ
(๕)  วิธีกรณีพิเศษ

ข้อ ๘  การจัดหาพัสดุตามข้อ ๗ ให้ดำเนินการ ดังนี้
(๑)  วิธีตกลงราคา
ให้ใช้กับการจัดหาพัสดุที่มีวงเงินไม่เกินหนึ่งแสนบาทต่อครั้ง โดยให้เจ้าหน้าที่พัสดุหรือพนักงานที่ได้รับมอบหมายเป็นผู้ดำเนินการตกลงราคากับผู้ขายหรือผู้รับจ้างโดยตรง
(๒)  วิธีสอบราคา
ให้ใช้กับการจัดหาพัสดุที่มีวงเงินเกินกว่าหนึ่งแสนบาท แต่ไม่เกินสองล้านบาทต่อครั้ง
และให้ดำเนินการโดยคณะกรรมการจัดหาพัสดุ
การจัดหาพัสดุโดยวิธีนี้ต้องมีการเสนอราคาเป็นลายลักษณ์อักษรอย่างน้อยสามราย
หรือต้องมีการตรวจสอบราคาปัจจุบันจากผู้มีอาชีพขายหรือรับจ้างโดยตรงอย่างน้อยสามแห่ง
ในกรณีที่มีการเสนอราคา การเปิดซองใบเสนอราคาจะกระทำต่อหน้าผู้เสนอราคาหรือไม่ก็ได้
การพิจารณาคัดเลือก การต่อรอง หรือการปรับปรุงรายละเอียดข้อกำหนดและเงื่อนไข
ให้ดำเนินการโดยคณะกรรมการจัดหาพัสดุ
(๓)  วิธีประกวดราคา
ให้ใช้กับการจัดหาพัสดุที่มีวงเงินเกินกว่าสองล้านบาทต่อครั้งขึ้นไปและให้ดำเนินการโดยคณะกรรมการจัดหาพัสดุ
การจัดหาพัสดุโดยวิธีนี้ ต้องมีการประกาศเชิญชวนอย่างเปิดเผย
โดยจะมีการขายเอกสารประกวดราคาหรือไม่ก็ได้
เพื่อประโยชน์แก่งานของ บสท. กรรมการผู้จัดการอาจกำหนดจำนวนและคุณสมบัติของผู้เข้าประกวดราคา
และรายละเอียดเพิ่มเติมอื่นๆ ในการคัดเลือกก็ได้
การเสนอราคาต้องใส่ซองปิดผนึกและเป็นไปตามเงื่อนไขการประกวดราคาแต่ละครั้ง
การเปิดซองใบเสนอราคาจะกระทำต่อหน้าผู้เสนอราคาหรือไม่ก็ได้
การพิจารณาคัดเลือก การต่อรอง หรือการปรับปรุงรายละเอียดข้อกำหนดและเงื่อนไข
ให้ดำเนินการโดยคณะกรรมการจัดหาพัสดุ
(๔)  วิธีพิเศษ
ได้แก่ การจัดหาพัสดุครั้งหนึ่ง ซึ่งมีราคาเกิน ๑๐๐,๐๐๐ บาท
ให้กระทำได้เฉพาะกรณีหนึ่งกรณีใด ดังนี้
(๔.๑)  เป็นพัสดุที่จะขายทอดตลาด โดยหน่วยงานของรัฐหรือหน่วยงานของรัฐต่างประเทศ
(๔.๒)  เป็นการจัดหาพัสดุซึ่งจะต้องกระทำโดยเร่งด่วน
หากล่าช้าจะเสียหายแก่ บสท.
(๔.๓) เป็นการจัดหาพัสดุซึ่งต้องกระทำเป็นความลับ
(๔.๔)  เป็นพัสดุที่มีความต้องการใช้เพิ่มในสถานการณ์ที่จำเป็น
หรือเร่งด่วน หรือเพื่อประโยชน์แก่ บสท. และจำเป็นต้องจัดหาเพิ่ม
(๔.๕)  เป็นพัสดุที่โดยลักษณะของการใช้งานหรือมีข้อจำกัดทางเทคนิคที่จำเป็นต้องระบุยี่ห้อเป็นการเฉพาะ
(๔.๖)  เป็นพัสดุซึ่งเป็นที่ดินหรือสิ่งก่อสร้างซึ่งจำเป็นต้องซื้อเฉพาะแห่ง
(๔.๗)  เป็นพัสดุที่ได้ดำเนินการโดยวิธีอื่นแล้วไม่ได้ผล
(๔.๘)  เป็นงานที่ต้องจ้างผู้มีฝีมือโดยเฉพาะ หรือผู้มีความชำนาญเป็นพิเศษ
(๔.๙)  เป็นงานจ้างซ่อมพัสดุที่จำเป็นต้องถอดตรวจให้ทราบความชำรุดเสียหายก่อนจึงจะประมาณค่าซ่อมได้
การจัดหาพัสดุด้วยวิธีพิเศษ ให้ดำเนินการโดยคณะกรรมการจัดหาพัสดุ
ดังนี้
(ก)  การจัดหาพัสดุตามข้อ
๘ (๔) (๔.๑) ให้ดำเนินการซื้อโดยวิธีเจรจาตกลงราคา
(ข)  การจัดหาพัสดุตามข้อ
๘ (๔) (๔.๒), (๔.๓), (๔.๕), (๔.๖),
(๔.๘), (๔.๙) ให้ดำเนินการโดยเชิญผู้มีอาชีพขายพัสดุ หรือรับจ้างทำพัสดุนั้นโดยตรงมาเสนอราคา
หากเห็นว่าราคาที่เสนอนั้นยังสูงกว่าราคาในท้องตลาด หรือราคาที่คณะกรรมการเห็นสมควร
ให้ต่อรองราคาลงมาเท่าที่จะทำได้
(ค)  การจัดหาพัสดุตามข้อ
๘ (๔) (๔.๔) ให้ดำเนินการเจรจากับผู้ขาย หรือผู้รับจ้างรายเดิมเพื่อขอให้จัดหาพัสดุในราคาที่เท่าเดิมหรือต่ำกว่าเดิม
ภายใต้เงื่อนไขเดิมหรือเงื่อนไขที่ดีขึ้น โดยคำนึงถึงราคาต่อหน่วยตามสัญญาเดิม (ถ้ามี)
เพื่อให้เกิดผลประโยชน์สูงสุดต่อ บสท.
(ง)  การจัดหาพัสดุตามข้อ
๘ (๔) (๔.๗) ให้สืบราคาจากผู้มีอาชีพจัดหาพัสดุนั้นโดยตรงหรือผู้เสนอราคาในการสอบราคา
หรือประกวดราคาซึ่งถูกยกเลิกไป (ถ้ามี) หากเห็นว่าผู้เสนอราคารายที่เห็นสมควรเสนอราคาสูงกว่าราคาในท้องตลาดหรือราคาที่คณะกรรมการเห็นสมควรให้ต่อรองราคาลงมาเท่าที่จะทำได้
(๕)  วิธีกรณีพิเศษ
ให้ใช้กับการจัดหาพัสดุจากส่วนราชการ รัฐวิสาหกิจ หรือหน่วยงานอื่นของรัฐโดยให้คณะกรรมการบริหารอนุมัติให้จัดหาพัสดุได้เป็นการทั่วไปหรือเป็นการเฉพาะคราว
ในกรณีที่มีกฎหมายหรือมติคณะรัฐมนตรีกำหนดให้ต้องจัดหาพัสดุจากส่วนราชการรัฐวิสาหกิจ
หรือหน่วยงานอื่นของรัฐ ให้เจ้าหน้าที่พัสดุจัดหาพัสดุโดยวิธีกรณีพิเศษได้ โดยไม่ต้องขออนุมัติคณะกรรมการบริหารตามวรรคหนึ่ง

ข้อ ๙  การจัดหาพัสดุตามข้อบังคับนี้ ให้คำนึงถึงคุณภาพ
ความต้องการของผู้ใช้งานประสิทธิภาพในการใช้งาน ความสามารถในการติดตามผลการปฏิบัติงาน
โดยยึดถือประโยชน์ของ บสท. เป็นสำคัญ และราคาที่เหมาะสมซึ่งไม่จำต้องเป็นราคาที่ต่ำสุด
ทั้งนี้ ในกรณีที่ไม่เลือกราคาต่ำสุดให้ชี้แจงเหตุผลโดยละเอียดต่อผู้มีอำนาจอนุมัติจัดหา
ในการจัดหาพัสดุ ซึ่งมีผู้ยื่นข้อเสนอหลายราย ผู้ยื่นข้อเสนอแต่ละรายจะต้องไม่มีผลประโยชน์ร่วมกันกับผู้ยื่นข้อเสนอรายอื่น
หาก บสท. ตรวจพบว่าผู้ยื่นข้อเสนอรายใดมีผลประโยชน์ร่วมกับผู้ยื่นข้อเสนอรายอื่น บสท.
จะตัดรายชื่อผู้ยื่นข้อเสนอที่มีผลประโยชน์ร่วมกันทุกรายออกจากการยื่นข้อเสนอและแจ้งให้ผู้ยื่นข้อเสนอรายดังกล่าวทราบทันที
การมีผลประโยชน์ร่วมกัน หมายถึง การมีความสัมพันธ์กันในลักษณะอย่างหนึ่งอย่างใดดังต่อไปนี้
(๑)  มีความสัมพันธ์กันในเชิงบริหาร
โดยผู้จัดการ หุ้นส่วนผู้จัดการ กรรมการผู้จัดการ ผู้บริหาร หรือผู้มีอำนาจในการดำเนินงานในกิจการของบุคคลธรรมดา
หรือนิติบุคคลรายหนึ่ง มีอำนาจหรือสามารถใช้อำนาจในการบริหารจัดการกิจการของบุคคลธรรมดา
หรือของนิติบุคคลรายหนึ่งหรือหลายรายที่เสนอราคาหรือเสนองานให้แก่ บสท. นั้นในคราวเดียวกัน
(๒)  มีความสัมพันธ์กันในเชิงทุน
โดยผู้เป็นหุ้นส่วนในห้างหุ้นส่วนสามัญ หรือผู้เป็นหุ้นส่วนไม่จำกัดความรับผิดในห้างหุ้นส่วนจำกัด
หรือผู้ถือหุ้นรายใหญ่ในบริษัทจำกัดหรือบริษัทมหาชนจำกัดเป็นหุ้นส่วนในห้างหุ้นส่วนสามัญหรือห้างหุ้นส่วนจำกัด
หรือเป็นผู้ถือหุ้นรายใหญ่ในบริษัทจำกัดหรือบริษัทมหาชนจำกัด อีกรายหนึ่งหรือหลายรายที่เสนอราคาหรือเสนองานให้แก่
บสท. นั้นในคราวเดียวกัน
คำว่า ผู้ถือหุ้นรายใหญ่
ให้หมายความว่า ผู้ถือหุ้นซึ่งถือหุ้นเกินกว่าร้อยละยี่สิบห้าในกิจการนั้น หรือในอัตราอื่น ตามที่ บสท. เห็นสมควรประกาศกำหนดสำหรับกิจการบางประเภทหรือบางขนาด
(๓)  มีความสัมพันธ์กันในลักษณะไขว้กันระหว่าง
(๑) และ (๒) โดยผู้จัดการ หุ้นส่วนผู้จัดการกรรมการผู้จัดการ ผู้บริหาร หรือผู้มีอำนาจดำเนินงานในกิจการของบุคคลธรรมดา
หรือของนิติบุคคลรายหนึ่งเป็นหุ้นส่วนในห้างหุ้นส่วนสามัญหรือห้างหุ้นส่วนจำกัด หรือเป็นผู้ถือหุ้นรายใหญ่ในบริษัทจำกัดหรือบริษัทมหาชนจำกัด
อีกรายหนึ่งหรือหลายรายที่เข้าเสนอราคาหรือเสนองานให้แก่ บสท. นั้น ในคราวเดียวกันหรือในนัยกลับกัน
การดำรงตำแหน่ง การเป็นหุ้นส่วน หรือการเข้าถือหุ้นดังกล่าวข้างต้นของคู่สมรสหรือบุตรที่ยังไม่บรรลุนิติภาวะของบุคคลใน
(๑) (๒) หรือ (๓) ให้ถือว่าเป็นการดำรงตำแหน่งการเป็นหุ้นส่วนหรือการถือหุ้นของบุคคลดังกล่าว
ในกรณีบุคคลใดใช้ชื่อบุคคลอื่นเป็นผู้จัดการ หุ้นส่วนผู้จัดการ
กรรมการผู้จัดการ ผู้บริหารผู้เป็นหุ้นส่วน หรือผู้ถือหุ้น โดยที่ตนเองเป็นผู้ใช้อำนาจในการบริหารที่แท้จริง
หรือเป็นหุ้นส่วน หรือผู้ถือหุ้นที่แท้จริงของห้างหุ้นส่วน หรือบริษัทจำกัด หรือบริษัทมหาชนจำกัด
แล้วแต่กรณี และห้างหุ้นส่วนหรือบริษัทจำกัด หรือบริษัทมหาชนจำกัดที่เกี่ยวข้องได้เข้าเสนอราคา
หรือเสนองานให้แก่ บสท. ในคราวเดียวกันให้ถือว่าผู้เสนอราคาหรือผู้เสนองานนั้นมีความสัมพันธ์กันตาม
(๑) (๒) หรือ (๓) แล้วแต่กรณี
ในการจัดหาพัสดุ บสท. จะกำหนดเงื่อนไขให้ผู้ยื่นข้อเสนอต้องแสดงเอกสารหลักฐานซึ่งเพียงพอที่ บสท. จะตรวจสอบว่าผู้ยืนข้อเสนอนั้นมีผลประโยชน์ร่วมกันกับผู้ยื่นข้อเสนอรายอื่นหรือไม่

ข้อ ๑๐  ให้กรรมการผู้จัดการหรือผู้ซึ่งกรรมการผู้จัดการมอบหมายมีอำนาจอนุมัติการจัดหาพัสดุตามข้อ
๘ (๑) (๒) และ (๓) ในวงเงินไม่เกินยี่สิบห้าล้านบาทต่อครั้ง ในกรณีที่มีวงเงินเกินกว่ายี่สิบห้าล้านบาท
ให้เสนอขออนุมัติคณะกรรมการบริหาร
ในการจัดหาพัสดุโดยวิธีพิเศษ ให้กรรมการผู้จัดการหรือผู้ซึ่งกรรมการผู้จัดการมอบหมายมีอำนาจอนุมัติการจัดหาพัสดุในวงเงินไม่เกินสิบสองล้านห้าแสนบาทต่อครั้ง
ในกรณีที่มีวงเงินเกินกว่าสิบสองล้านห้าแสนบาทต่อครั้ง ให้เสนอขออนุมัติคณะกรรมการบริหาร
อำนาจตามความในวรรคหนึ่งและวรรคสองให้รวมถึง การยกเลิก
แก้ไข เปลี่ยนแปลงสัญญาหรือข้อตกลงต่างๆ ด้วย

ข้อ ๑๑  กรรมการผู้จัดการจะมอบหมายการจัดหาพัสดุให้พนักงานผู้ใดปฏิบัติก็ได้
โดยคำนึงถึงตำแหน่งหน้าที่และความรับผิดชอบของผู้ซึ่งจะได้รับมอบหมายเป็นสำคัญ

ข้อ ๑๒  สัญญาหรือเอกสารซึ่งถือเป็นหลักฐานในการจัดหาพัสดุมี
๓ แบบ คือ
(๑)  ใบเสร็จรับเงินหรือใบส่งของใช้สำหรับการจัดหาพัสดุโดยวิธีตกลงราคา
ซึ่งผู้ขาย หรือผู้รับจ้างสามารถส่งมอบพัสดุทั้งหมดได้ทันที
(๒)  ใบสั่งซื้อหรือจ้างใช้สำหรับการจัดหาพัสดุที่ผู้ขายหรือผู้รับจ้างสามารถส่งมอบพัสดุหรืองานทั้งหมดได้ภายในสิบวัน
นับแต่วันถัดจากวันที่ บสท. ตกลงซื้อหรือจ้าง
(๓)  หนังสือสัญญาใช้สำหรับการจัดหาพัสดุกรณีอื่นนอกเหนือจากกรณีตาม
(๑) และ (๒) แบบของสัญญา ใบสั่งซื้อหรือจ้าง
หลักเกณฑ์เกี่ยวกับการวางหลักประกัน การจ่ายเงินล่วงหน้า กำหนดอัตราค่าปรับ เงื่อนไขการขยายระยะเวลาตามสัญญา
ให้เป็นไปตามแบบและหลักเกณฑ์ที่กรรมการผู้จัดการกำหนด

ข้อ ๑๓  ให้กรรมการผู้จัดการหรือผู้ซึ่งกรรมการผู้จัดการมอบหมายมีอำนาจลงนามในหนังสือสัญญาหรือข้อตกลงตามข้อบังคับนี้

ข้อ ๑๔  คณะกรรมการจัดหาพัสดุตามข้อบังคับนี้ ให้กรรมการผู้จัดการแต่งตั้งจากพนักงานไม่น้อยกว่าสามคน
ในกรณีจำเป็นเพื่อประโยชน์ในการจัดหาพัสดุซึ่งมีลักษณะพิเศษหรือมีเทคนิคซับซ้อนกรรมการผู้จัดการจะแต่งตั้งบุคคลผู้มีความเชี่ยวชาญ
ซึ่งมิใช่พนักงานเป็นกรรมการในคณะกรรมการจัดหาพัสดุก็ได้

ข้อ ๑๕  การตรวจรับพัสดุให้ดำเนินการโดยคณะกรรมการตรวจรับพัสดุซึ่งกรรมการผู้จัดการแต่งตั้งจากพนักงานไม่น้อยกว่าสามคน
ซึ่งมิใช่กรรมการจัดหาพัสดุนั้น
ในกรณีจำเป็นเพื่อประโยชน์ในการตรวจรับพัสดุซึ่งมีลักษณะพิเศษหรือมีเทคนิคซับซ้อนกรรมการผู้จัดการจะแต่งตั้งบุคคลผู้มีความเชี่ยวชาญซึ่งมิใช่พนักงาน
และมิใช่กรรมการจัดหาพัสดุนั้นเป็นกรรมการก็ได้
การจัดหาพัสดุในวงเงินไม่เกินหนึ่งหมื่นบาท กรรมการผู้จัดการจะแต่งตั้งพนักงานคนหนึ่งซึ่งมิใช่ผู้ดำเนินการจัดหาพัสดุเป็นผู้ตรวจรับพัสดุหรืองานจ้างนั้น
โดยให้ปฏิบัติหน้าที่เช่นเดียวกับคณะกรรมการตรวจรับพัสดุก็ได้

ข้อ ๑๖  กรรมการผู้จัดการจะแต่งตั้งผู้ควบคุมงาน เพื่อทำหน้าที่ตรวจสอบผลงานเพื่อประโยชน์ในการจ่ายเงินแต่ละงวดก็ได้
แต่การตรวจรับงานสำหรับกรณีที่เป็นการส่งมอบงานทั้งหมด ต้องดำเนินการโดยคณะกรรมการตามข้อ
๑๕ เท่านั้น

ข้อ ๑๗  ให้คณะกรรมการตรวจรับพัสดุดำเนินการตรวจรับพัสดุโดยเร็ว
และถือข้อกำหนดในสัญญาหรือข้อตกลงเป็นหลัก ทั้งนี้ จะต้องมีจำนวน คุณภาพและระยะเวลาส่งมอบถูกต้องตามที่กำหนดไว้
ในกรณีที่ปรากฏจากการตรวจรับพัสดุว่าถูกต้องครบถ้วนแล้ว
ให้คณะกรรมการตรวจรับพัสดุส่งมอบพัสดุและหลักฐานให้เจ้าหน้าที่พัสดุเพื่อการเบิกจ่ายต่อไป
แต่ถ้าเป็นกรณีที่มีการส่งมอบพัสดุช้ากว่ากำหนด ให้แจ้งจำนวนวันพร้อมค่าปรับตามสัญญาเพื่อใช้ประกอบการเบิกจ่ายด้วย

ข้อ ๑๘  ในกรณีที่ปรากฏว่าพัสดุใดที่ส่งมอบมีคุณภาพสูงกว่าที่กำหนด
และเป็นประโยชน์ต่อ บสท. โดยที่ไม่มีค่าใช้จ่ายเพิ่มเติม
คณะกรรมการตรวจรับพัสดุจะให้รับพัสดุนั้นไว้ใช้งานก็ได้ แต่ต้องเป็นความเห็นที่เป็นเอกฉันท์
และต้องบันทึกความเห็นนั้นไว้โดยชัดเจนด้วย

ข้อ ๑๙  ในกรณีที่มีความจำเป็นต้องแก้ไขข้อตกลงหรือสัญญา
ยกเลิกสัญญา งด หรือลดหย่อนการปรับ ให้คณะกรรมการตรวจรับพัสดุเป็นผู้เสนอขออนุมัติต่อกรรมการผู้จัดการ
หรือคณะกรรมการบริหารแล้วแต่กรณี

หมวดที่
 ๓
การจ้างที่ปรึกษา

ข้อ ๒๐  การจ้างที่ปรึกษากระทำได้ ๒ วิธี คือ
(๑)  วิธีตกลง
(๒)  วิธีคัดเลือก
ในการจ้างที่ปรึกษา ถ้ามีที่ปรึกษาไทยสามารถทำงานหรือให้บริการได้
ให้พิจารณาจ้างที่ปรึกษาไทยเป็นลำดับแรก
ในการจ้างที่ปรึกษา ให้นำหลักเกณฑ์ในข้อ ๙ มาใช้บังคับโดยอนุโลม

ข้อ ๒๑  ก่อนดำเนินการจ้างที่ปรึกษา ให้หัวหน้าส่วนงานทำรายงานเสนอกรรมการผู้จัดการตามรายการ
ดังต่อไปนี้
(๑)  เหตุผลและความจำเป็นที่ต้องจ้างที่ปรึกษา
(๒)  ขอบเขตโดยละเอียดของงานที่จะจ้างที่ปรึกษา
(Terms of Reference)
(๓)  คุณสมบัติของที่ปรึกษาที่จะจ้าง
(๔)  วงเงินค่าจ้างที่ปรึกษา
โดยประมาณ
(๕)  กำหนดระยะเวลาแล้วเสร็จของงาน
(๖)  วิธีจ้างที่ปรึกษาและเหตุผลที่ต้องจ้างที่ปรึกษาโดยวิธีนั้น
(๗)  ข้อเสนออื่นๆ
(ถ้ามี)
เมื่อกรรมการผู้จัดการให้ความเห็นชอบตามรายงานที่เสนอแล้ว
ให้หัวหน้าส่วนงานดำเนินการจ้างตามวิธีจ้างนั้นต่อไปได้

ข้อ ๒๒  ในการดำเนินการจ้างที่ปรึกษาแต่ละครั้ง ให้กรรมการผู้จัดการแต่งตั้งคณะกรรมการขึ้น เพื่อปฏิบัติการตามระเบียบนี้ แล้วแต่กรณี คือ
(๑)  คณะกรรมการดำเนินการจ้างที่ปรึกษาโดยวิธีตกลง
(๒)  คณะกรรมการดำเนินการจ้างที่ปรึกษาโดยวิธีคัดเลือก

ข้อ ๒๓  คณะกรรมการตามข้อ ๒๒ ให้ประกอบด้วย ประธานกรรมการหนึ่งคนและกรรมการอย่างน้อยสี่คน

ข้อ ๒๔  ในการประชุมของคณะกรรมการในข้อ ๒๒ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
จึงเป็นองค์ประชุม

ข้อ ๒๕  การจ้างที่ปรึกษาโดยวิธีตกลง ได้แก่ การจ้างที่ปรึกษาที่ผู้ว่าจ้างตกลงจ้างรายใดรายหนึ่ง ซึ่งเคยทราบหรือเคยเห็นความสามารถหรือผลงานแล้ว และเป็นผู้ให้บริการที่เชื่อถือได้

ข้อ ๒๖  การจ้างที่ปรึกษาโดยวิธีตกลงให้กระทำได้ในกรณี
ดังต่อไปนี้
(๑)  เป็นการจ้างเพื่อทำงานต่อเนื่องจากงานที่ได้ทำอยู่แล้ว
(๒)  เป็นการจ้างในกรณีที่ทราบแน่ชัดว่าผู้เชี่ยวชาญในงานที่จะให้บริการตามที่ต้องการมีจำนวนจำกัดไม่เหมาะสมที่จะดำเนินการด้วยวิธีคัดเลือก
(๓)  เป็นการจ้างที่ต้องกระทำโดยเร่งด่วน
หากล่าช้าอาจจะเสียหายแก่ บสท.
(๔)  เป็นการจ้างที่มีค่าจ้างไม่เกินหนึ่งแสนบาท
(๕)  เป็นการจ้างส่วนราชการ
รัฐวิสาหกิจ และหน่วยงานอื่นของรัฐ

ข้อ ๒๗  คณะกรรมการดำเนินการจ้างที่ปรึกษาโดยวิธีตกลงมีหน้าที่
ดังต่อไปนี้
(๑)  พิจารณาข้อเสนอด้านเทคนิคของที่ปรึกษา
(๒)  พิจารณาอัตราค่าจ้างและค่าใช้จ่ายอื่นๆ
ที่เกี่ยวเนื่องกับบริการที่จะจ้างและเจรจาต่อรอง
(๓)  พิจารณารายละเอียดที่จะกำหนดในสัญญา
(๔)  ให้คณะกรรมการดำเนินการจ้างที่ปรึกษา
โดยวิธีตกลงรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่อกรรมการผู้จัดการ
เพื่อสั่งการโดยเสนอผ่านหัวหน้าส่วนงาน

ข้อ ๒๘  การจ้างที่ปรึกษาโดยวิธีคัดเลือก ได้แก่ การจ้างที่ปรึกษาโดยการคัดเลือกที่ปรึกษาที่มีคุณสมบัติเหมาะสมที่จะทำงานนั้นให้เหลือน้อยราย
และเชิญชวนที่ปรึกษาที่ได้รับการคัดเลือกให้เหลือน้อยรายดังกล่าว ยื่นข้อเสนอเข้ารับงานนั้นๆ
เพื่อพิจารณาคัดเลือกรายที่ดีที่สุด ในกรณีที่มีเหตุอันสมควรและกรรมการผู้จัดการเห็นชอบ
ให้เชิญที่ปรึกษาที่มีคุณสมบัติเหมาะสมยื่นข้อเสนอเข้ารับงาน โดยไม่ต้องทำการคัดเลือกให้เหลือน้อยรายก่อนก็ได้

ข้อ ๒๙  เพื่อให้ได้รายชื่อของที่ปรึกษาที่มีคุณสมบัติเหมาะสมมากรายที่สุด
ให้เจ้าหน้าที่ที่รับผิดชอบในการจ้างที่ปรึกษาดำเนินการขอรายชื่อที่ปรึกษาจากศูนย์ข้อมูลที่ปรึกษากระทรวงการคลัง
สถาบันการเงินองค์การระหว่างประเทศ ลงประกาศในหนังสือพิมพ์ หรือแจ้งไปยังสมาคมหรือสถาบันอาชีพหรือสถานทูตที่เกี่ยวข้อง
หรือขอความร่วมมือจากส่วนราชการหรือรัฐวิสาหกิจต่างๆ ซึ่งเคยดำเนินการจ้างที่ปรึกษาในงานประเภทเดียวกัน
หาก บสท. มีรายชื่อที่ปรึกษาที่มีคุณสมบัติที่เหมาะสมอยู่แล้ว
อาจพิจารณาคัดเลือกให้เหลือน้อยราย โดยไม่ดำเนินการตามวรรคหนึ่งก็ได้
การคัดเลือกที่ปรึกษาให้เหลือน้อยราย ให้คณะกรรมการดำเนินการจ้างที่ปรึกษาโดยวิธีคัดเลือกทำหน้าที่พิจารณาคัดเลือกที่ปรึกษาให้เหลือไม่เกิน
๖ ราย
เมื่อได้ดำเนินการคัดเลือกที่ปรึกษาให้เหลือน้อยรายแล้ว
ให้รายงานกรรมการผู้จัดการเพื่อพิจารณา และกรณีที่เป็นการจ้างที่ปรึกษาโดยใช้เงินกู้หรือเงินช่วยเหลือ
ให้ดำเนินการตามหลักเกณฑ์ของแหล่งเงินนั้นด้วย

ข้อ ๓๐  ให้ บสท. ออกหนังสือเชิญชวนที่ปรึกษาที่ได้คัดเลือกไว้ยื่นข้อเสนอด้านเทคนิค และข้อเสนอด้านราคาพร้อมกันโดยแยกเป็นสองซอง
ในหนังสือเชิญชวนตามวรรคหนึ่ง ให้แจ้งต่อที่ปรึกษาด้วยว่า
บสท. จะดำเนินการคัดเลือกตามวิธีการในข้อ ๓๑ หรือข้อ ๓๒

ข้อ ๓๑  ในการจ้างที่ปรึกษาโดยทั่วไป คณะกรรมการดำเนินการจ้างที่ปรึกษาโดยวิธีคัดเลือกมีหน้าที่
ดังต่อไปนี้
(๑)  กำหนดหลักเกณฑ์การพิจารณาคัดเลือกหลังจากที่ปรึกษาทุกรายยื่นข้อเสนอแล้ว
แต่ก่อนเปิดซองข้อเสนอด้านเทคนิคของที่ปรึกษาทุกราย
(๒)  พิจารณาข้อเสนอด้านเทคนิคของที่ปรึกษาทุกรายและจัดลำดับ
(๓)  ให้เปิดซองเสนอด้านราคาของที่ปรึกษาที่มีข้อเสนอด้านเทคนิคที่ดีที่สุด
และเจรจาต่อรองให้ได้ราคาที่เหมาะสม
หากเจรจาไม่ได้ผล ให้เสนอกรรมการผู้จัดการเพื่อพิจารณายกเลิกการเจรจากับที่ปรึกษารายนั้นแล้วเปิดซองข้อเสนอด้านราคาของที่ปรึกษาที่มีข้อเสนอด้านเทคนิคดีที่สุดรายถัดไป
และเจรจาต่อรองให้ได้ราคาที่เหมาะสม
(๔)  เมื่อเจรจาได้ราคาที่เหมาะสมแล้ว
ให้พิจารณาเงื่อนไขต่าง ๆ ที่จะกำหนดในสัญญา
(๕)  ให้คณะกรรมการดำเนินการจ้างที่ปรึกษาโดยวิธีคัดเลือกรายงานผลการพิจารณาและความเห็นพร้อมด้วยเอกสารที่ได้รับไว้ทั้งหมดต่อกรรมการผู้จัดการ
โดยเสนอผ่านหัวหน้าส่วนงาน
หลังจากตัดสินให้ทำสัญญากับที่ปรึกษาซึ่งได้รับการคัดเลือกแล้ว
ให้ส่งคืนซองเสนอด้านราคาให้แก่ที่ปรึกษารายอื่นที่ได้ยื่นไว้โดยไม่เปิดซอง

ข้อ ๓๒  การจ้างที่ปรึกษาที่เป็นงานที่ไม่ยุ่งยากซับซ้อน
และมีที่ปรึกษาซึ่งสามารถทำงานนั้นได้เป็นการทั่วไป ให้อยู่ในดุลยพินิจของกรรมการผู้จัดการที่จะออกหนังสือเชิญชวนที่ปรึกษาที่ได้คัดเลือกไว้ให้ยื่นข้อเสนอเพื่อรับงาน
โดยให้ดำเนินการตามวิธี ดังต่อไปนี้
(๑)  ให้ที่ปรึกษายื่นข้อเสนอด้านเทคนิคและข้อเสนอด้านราคาพร้อมกัน
โดยแยกเป็น ๒ ซอง
(๒)  ให้คณะกรรมการดำเนินการจ้างที่ปรึกษาโดยวิธีคัดเลือกกำหนดหลักเกณฑ์การพิจารณาคัดเลือกหลังจากที่ปรึกษาทุกรายยื่นข้อเสนอแล้ว
แต่ก่อนเปิดซองข้อเสนอด้านเทคนิคของที่ปรึกษาทุกราย
(๓)  ให้คณะกรรมการดำเนินการจ้างที่ปรึกษาโดยวิธีคัดเลือกพิจารณาข้อเสนอด้านเทคนิคของที่ปรึกษาทุกราย
และจัดลำดับ
(๔)  เปิดซองราคาของผู้ที่ได้รับการจัดลำดับไว้อันดับหนึ่งถึงอันดับสามตาม
(๓) หรือผู้ที่ผ่านเกณฑ์ที่คณะกรรมการกำหนดแล้วแต่กรณีพร้อมกัน แล้วเลือกรายที่เสนอราคาต่ำสุดมาเจรจาต่อรองราคาเป็นลำดับแรก
(๕)  หากเจรจาตาม
(๔) แล้วไม่ได้ผล ให้ยกเลิกแล้วเจรจากับรายที่เสนอราคาต่ำรายถัดไปตามลำดับ
เมื่อเจรจาได้ผลประการใด ให้ดำเนินการตามข้อ ๓๑ (๔)
และ (๕)

ข้อ ๓๓  การจ้างที่ปรึกษาเป็นรายบุคคลที่ไม่ต้องยื่นข้อเสนอด้านเทคนิค
ให้ดำเนินการคัดเลือกที่ปรึกษาที่มีคุณสมบัติเหมาะสมตามนัยข้อ ๒๙ และพิจารณาจัดลำดับ
และเมื่อสามารถจัดลำดับได้แล้วให้เชิญรายที่เหมาะสมที่สุดมาเสนอราคาค่าจ้างเพื่อเจรจาต่อรองราคาตามลำดับ

ข้อ ๓๔  การสั่งจ้างที่ปรึกษาครั้งหนึ่งให้อำนาจของผู้ดำรงตำแหน่งและภายในวงเงิน
ดังต่อไปนี้
(๑)  กรรมการผู้จัดการไม่เกิน
๕๐,๐๐๐,๐๐๐ บาท
(๒)  คณะกรรมการบริหารเกิน
๕๐,๐๐๐,๐๐๐ บาท แต่ไม่เกิน ๑๐๐,๐๐๐,๐๐๐
บาท
(๓)  คณะกรรมการเกิน
๑๐๐,๐๐๐,๐๐๐ บาทขึ้นไป

หมวดที่
 ๔
การควบคุมและการจำหน่ายพัสดุ

ข้อ ๓๕  การควบคุมพัสดุให้เป็นไปตามหลักเกณฑ์และวิธีการที่กรรมการผู้จัดการกำหนด

ข้อ ๓๖  การจำหน่ายพัสดุที่หมดความจำเป็น หรือพัสดุที่หากใช้ต่อไปจะสิ้นเปลืองค่าใช้จ่ายมากให้เจ้าหน้าที่พัสดุรายงานต่อกรรมการผู้จัดการเพื่อพิจารณาสั่งให้ดำเนินการตามวิธีอย่างใดอย่างหนึ่งดังต่อไปนี้
(๑)  การขาย
ให้กรรมการผู้จัดการแต่งตั้งคณะกรรมการขึ้นเพื่อประเมินสภาพ และตรวจสอบราคาคงเหลือของพัสดุนั้นก่อนแล้วดำเนินการขาย
โดยให้เป็นไปตามหลักเกณฑ์และวิธีการที่กรรมการผู้จัดการกำหนด
(๒)  การแลกเปลี่ยน
ให้ทำได้ในกรณีที่เป็นประโยชน์ต่อ บสท. และมีมูลค่าของพัสดุที่เท่าเทียมกัน
(๓)  การบริจาคหรือโอน
ให้ทำได้เฉพาะกรณีที่เป็นการโอนให้หน่วยราชการ รัฐวิสาหกิจ หน่วยงานกุศลสาธารณะหรือกรณีอื่นที่กรรมการผู้จัดการเห็นสมควร
(๔)  การแปรสภาพหรือทำลาย
ให้ทำได้ในกรณีที่เป็นประโยชน์ต่อ บสท.
(๕)  การขาย
การให้ หรือการแลกเปลี่ยนที่ดินหรือที่ดิน พร้อมสิ่งปลูกสร้างต้องได้รับความเห็นชอบจากคณะกรรมการบริหาร

ข้อ ๓๗  ให้กรรมการผู้จัดการมีอำนาจอนุมัติการจำหน่ายพัสดุที่มีมูลค่าสุทธิทางบัญชีไม่เกินหนึ่งล้านบาท
ในกรณีที่มีมูลค่าเกินกว่าหนึ่งล้านบาท ให้เสนอขออนุมัติต่อคณะกรรมการบริหาร

ข้อ ๓๘  ก่อนสิ้นเดือนธันวาคมของทุกปี ให้กรรมการผู้จัดการแต่งตั้งคณะกรรมการตรวจสอบพัสดุ
ซึ่งต้องประกอบด้วย เจ้าหน้าที่พัสดุคนหนึ่งเพื่อทำหน้าที่ ดังนี้
(๑)  ตรวจนับวัสดุคงคลังเปรียบเทียบยอดคงเหลือกับบัญชีวัสดุ
ตรวจนับครุภัณฑ์ว่าตรงตามทะเบียนทรัพย์สินหรือไม่ ตรวจสอบว่ามีพัสดุใดชำรุด เสื่อมคุณภาพ
หรือสูญไปเพราะเหตุใด หรือพัสดุใดไม่จำเป็นต้องใช้ใน บสท. ต่อไป โดยให้เริ่มตรวจสอบพัสดุในวันเปิดทำการวันแรกของเดือนมกราคมปีปัจจุบันเป็นต้นไป
(๒)  เสนอรายงานการตรวจสอบ
พร้อมข้อเสนอแนะต่อกรรมการผู้จัดการภายในสามสิบวันทำการนับแต่วันเริ่มดำเนินการตรวจสอบพัสดุนั้น

บทเฉพาะกาล

ข้อ ๓๙  การพัสดุใดที่อยู่ในระหว่างดำเนินการ และยังไม่แล้วเสร็จในวันที่ข้อบังคับนี้มีผลใช้บังคับให้ดำเนินการต่อไปตามหลักเกณฑ์ที่คณะกรรมการ
คณะกรรมการบริหาร หรือกรรมการผู้จัดการกำหนดจนแล้วเสร็จ หรือจนกว่าจะสามารถดำเนินการตามข้อบังคับนี้ได้

ประกาศ
ณ วันที่ ๒๕ ตุลาคม พ.ศ. ๒๕๔๔
เชาวน์
สายเชื้อ
ประธานกรรมการบรรษัทบริหารสินทรัพย์ไทย

นันทนา/ผู้จัดทำ
๒  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๑๗/๒๓ กุมภาพันธ์ ๒๕๔๙